Forum za mir

**»Skupne vrednote življenja za mir«**

Medreligijsko srečanje

Koper/Capodistria, 14. 6. 2025

**Sklepna izjava**

1. Udeleženci drugega »Foruma za mir«, ki se v letu 2025 ponovno odvija v Kopru, mestu na stičišču geografskih in kulturnih poti, obravnavamo »skupne vrednote življenja«, ki prispevajo k miru. Zavedamo se nujnosti vzajemnega spoštovanja in praktičnega sodelovanja med pripadniki različnih verskih izročil. To potrjujejo številni dobri zgledi iz nelahke zgodovinske izkušnje prebivalcev Balkanskega polotoka. Verski voditelji so prvi poklicani gledati onkraj političnih in drugih minljivih načrtov, obenem pa ohranjati stik s tegobami tega sveta.

2. Koristoljubna miselnost potrošniškega načina življenja, splošna odtujenost med ljudmi, grožnja vojnega spopada svetovnih razsežnosti in pomanjkanje upanja na prihodnost kličejo po srečevanju med predstavniki religij in drugimi družbenimi deležniki. Zaradi svojega zgodovinskega in sedanjega vpliva nosijo posebno duhovno in družbeno odgovornost na območju Balkana predstavniki Katoliške, Pravoslavne in Luteranske Cerkve ter Islamske in Judovske skupnosti.

3. Judovstvo, krščanstvo in islam opredeljuje vrsta sorodnih izhodišč, ukoreninjenih v dediščini svetopisemskega očaka Abrahama in v dojemanju človeške narave, ki zajema vse ljudi in kulture. Posebno znamenje medsebojne sorodnosti predstavlja skupni pogled na osrednje duhovne in družbene resničnosti, kjer prednostni položaj zaseda spoštovanje življenja od spočetja do naravne smrti in družine kot trajne skupnosti moža, žene in otrok.

4. Življenje in družino razumemo v luči naravne danosti in obenem zastonjskega Stvarnikovega daru, za katerega razcvet je odgovoren vsak posameznik tako v zasebnem kakor tudi javnem okolju. Od tod se zakonska zveza med možem in ženo, iz katere izhaja porajanje novega življenja, vzgoja otrok in oblikovanje celotnih verskih, narodnih in drugih skupnosti, kaže kot nenadomestljiva oblika življenja. O tem pričujejo tudi besede iz evangelija: »Ali niste brali, da ju je Stvarnik od začetka ustvaril kot moža in ženo?« (Mt 19,4) Podobno tudi: »O ljudje! Ustvarimo vas iz enega moža in ene žene. Delimo vas na ljudstva in plemena, da bi se spoznali.« (Koran 49:13)

5. Udeleženci foruma podpiramo duhovne, intelektualne, zakonodajne in druge pobude, ki bi pripomogle k vsestranski zaščiti in spodbujanju pojavov, po katerih se odražajo vrednote življenja:

- zakonska zveza med moškim in žensko, odprta k rojevanju in vzgoji otrok;

- življenje vseh ljudi od spočetja do naravne smrti ne glede na njihovo starost, zdravstveno stanje ali družbeni položaj;

- skrb za starejše, brezposelne ali kakorkoli družbeno odrinjene;

- oblikovanje sočutnega zdravstvenega sistema, ki je pripravljen lajšati tegobe in vračati moči vsakemu posamezniku zaradi njegovega neodtujljivega dostojanstva, ne zaradi ekonomske storilnosti;

- uveljavljanje verske svobode, ki posameznikom, družinam in skupnostim omogoča iskanje bivanjskega smisla in varuje legitimno prisotnost duhovnih izročil v zasebnem in javnem okolju.

6. Zakoreninjenost v duhovnem izročilu pripadnike abrahamskih religij vodi k prizadevanju za celostno podobo človeške osebe in uravnotežene družbene procese. Sestavni del tega prizadevanja so vrednote družine, življenja in verske svobode, ki krepijo tudi skrb za trajnostni gospodarski razvoj. V njegovem ospredju naj bo blagostanje človeka in skupnosti, ne podrejanje brezmejni rasti ali dobičku. V tem smislu naj se vedno bolj uveljavlja pogled »ekologije človeškega bratstva«, ki je zapisan v okrožnici papeža Frančiška *Vsi bratje/Fratelli tutti* (2020).

7. V zadnjih desetletjih družbene razmere na Balkanu poslabšujeta nižanje rodnosti in množično izseljevanje mladega prebivalstva v tujino. Takšni pojavi imajo pogubne posledice, saj ogrožajo obnavljanje prebivalstva, kar lahko postopoma vodi do izginotja posameznih narodov, držav in verskih skupnosti. Del vzrokov demografske ogroženosti Balkana je mogoče prepoznavati v nerešenih medetničnih in medreligijskih odnosih, neurejenem delovanju državnih ustanov ter ekonomskem izkoriščanju in korupciji, ki razkrajajo zaupanje v medčloveških odnosih.

8. Kakor je poudarjal že papež Janez Pavel II. v apostolskem pismu o družini (*Familiaris consortio*, 1981, tč. 71), je naloga Katoliške Cerkve in drugih verskih skupnosti pozivati vse, ki zasedajo odgovorne družbene položaje, naj delavcem zagotovijo zaposlitev v njihovih lastnih domovinah, dostojno plačilo, pogoje za nemoteno družinsko življenje in svobodno izražanje versko-kulturne istovetnosti.

9. Udeleženci foruma smo prepričani, da je predpogoj za graditev miru med narodi, državami in verskimi skupnostmi dovzetnost za vrednote življenja in družine. Nedotakljivost življenja je namreč temelj vsakršnega pravičnega delovanja v zasebnem in javnem okolju, družina pa je začetna razsežnost odpiranja sočloveku, ki si mora v pogosto težkih okoliščinah vsakodnevno prizadevati za mir in edinost.

10. Predstavniki abrahamskih religij se zavedamo aktualnosti oblikovanja nekakšnega »strateškega zavezništva« za zaščito življenja in družine, s katerima je povezana tudi verska svoboda. V tem zavezništvu bi se odražala medsebojna podpora pri zagovarjanju skupnih stališč v javnosti in pri pomoči vsem, ki zaradi različnih stisk ali družbenih pritiskov s težavo uresničujejo vrednote življenja in družine. Kristjani in pripadniki drugih abrahamskih religij smo prepričani, da moramo biti v negotovih razmerah na začetku 21. stoletja, v še večji meri kakor doslej, glas življenja, družine in verske svobode, to je vrednot, ki omogočajo mir med narodi, državami in verskimi skupnostmi.